Pääministeri Antti Rinne on jättänyt hallituksensa eronpyynnön. Iltalehden tietojen mukaan Sanna Marinista tulee hallitustunnustelija.

Antti Rinne piti tiedotustilaisuuden eroamisestaan Valtioneuvoston linnassa tiistaina iltapäivällä. Katso koko tilaisuus videolta.

Antti Rinne (sd) jätti hallituksensa eronpyynnön tasavallan presidentti Sauli Niinistölle kello 12.30.

Rinne piti tiedotustilaisuuden eroamisestaan Valtioneuvoston linnassa.

Rinne kertoi, että keskusta yksilöi tiistaina, mistä epäluottamus häneen on syntynyt.

– Kun tuon vastauksen sain, jouduin miettimään, mitä tämä tarkoittaa hallituksen työskentelyssä ja tein omat johtopäätökseni, Rinne sanoi.

Rinne kertoi aikovansa jatkaa SDP:n puheenjohtajana kesäkuun puoluekokoukseen saakka.

– Olen käytettävissä tähän tehtävään uudelleen, olen varmasti tukena uudelle pääministerille tehtävässä, Rinne sanoi.

Rinne muistutti jatkavansa myös kansanedustajana. Rinne kokee saaneensa paljon aikaan lyhyessä ajassa.

– En ole mihinkään häipymässä, aion jatkaa politiikassa, tämä ei ole mikään testamentti, hän tähdensi.

Antti Rinne kertoi eronsa taustoista tiedotustilaisuudessa tiistaina. Tommi Parkkonen

”Virheitä tullut tehtyä monilta tahoilta”

Rinne kertoi saaneensa kuulla vasta perjantaina, että keskustan luottamus häneen on horjumassa.

Rinne totesi pohtineensa, vaarantaako hänen jatkonsa pääministerinä sen, ettei hallitusohjelmaa pystyttäisi toteuttamaan. Rinne korosti pitävänsä tärkeimpänä, että hallitusohjelman toimeenpano jatkuu.

– Silloin on sivuseikka, kuka pääministeri johtaa tätä kollektiivia, joka vie asioita eteenpäin.

– Jos minun pääministerinä oloni vaarantaa tämän asian, on parempi, että väistyn syrjään, Rinne sanoi.

Väistyvä pääministeri otti lyhyesti kantaa myös rooliinsa Postin työehtokiistassa. Ilmassa on epäilyksiä siitä, ettei Rinne olisi puhunut asiassa totta eduskunnan edessä. Rinteen puuttumista työmarkkinaneuvotteluihin on myös arvosteltu.

Rinne totesi, että sotku se on ollutkin, ja omistajaohjausministeri erosi tapauksen takia.

– Kyllä on virheitä tullut tehtyä sen asian suhteen monilta tahoilta.

Rinne kuvasi omaa virhettään:

– Olen luottanut ainoastaan siihen mitä minulle on esitelty, olen kertonut poliittisen linjan pääministeri näkökulmasta, hän sanoi.

Kenestä seuraaja?

Rinne ei ottanut kantaa siihen, kuka olisi hyvä jatkaja pääministerin tehtävään.

– Meillä on monia ihmisiä, jotka ovat päteviä pääministerin tehtävään.

Liikenneministeri, SDP:n varapuheenjohtaja Sanna Marin ja SDP:n eduskuntaryhmän puheenjohtaja Antti Lindtman ovat kertoneet olevansa käytettävissä tehtävään.

Pääministerispekulaatioissa mukana ollut kehitysyhteistyö- ja ulkomaankauppaministeri Ville Skinnari ilmoitti hetki sitten tukevansa Marinia.

Sdp:n puoluehallitus on päättänyt, että uusi pääministeriehdokas valitaan puoluevaltuuston kokouksessa vasta ensi viikolla, todennäköisesti torstaina 12. joulukuuta.

Hallitustunnustelut alkavat

Sitä ennen edessä ovat hallitustunnustelut. Ne aloittaa eduskunnan suurin puolue eli Sdp. Hallitustunnustelijaa ei ole vielä nimetty, mutta Iltalehden tietojen mukaan tunnustelijaksi valitaan Sanna Marin.

Valinnan tekee puoluevaltuusto. Tavoitteena olisi, että uusi hallitus astuisi virkaansa perjantaina 13, joulukuuta.

Muodollisesti tunnusteluihin tulisivat mukaan myös oppositiopuolueet perussuomalaiset, kokoomus, kristillisdemokraatit ja Liike Nyt.

Uudet hallitustunnustelut johtanevat mahdollisesti myös siihen, että keskustakin vaihtaa ministereitä. Odotettavissa on, että puolueen puheenjohtaja Katri Kulmuni ottaisi tässä saumassa valtiovarainministerin paikan Mika Lintilältä.

Iltalehti on seurannut hetki hetkeltä hallituskriisin käänteitä.

Antti Rinne on Iltalehden tietojen mukaan jättämässä eronpyyntönsä tiistaina. KIMMO BRANDT

Keskiviikoksi suunniteltu Sdp:n puoluevaltuuston kokous on tarkoitus perua. Sdp:n säännöt eivät sano, kuka johtaa hallitustunnusteluita.

Marin totesi tänään Helsinki-Vantaan lentokentällä, ettei väistä vastuuta, jos hänet tehtävään halutaan.

SDP:n eduskuntaryhmän puheenjohtaja Antti Lindtman kertoi eduskuntaryhmän kokouksen jälkeen olevansa käytettävissä hallitustunnustelijaksi, jos puolue niin haluaa.

Vaikka hallituspuolueet ovat sanoneet haluavansa jatkaa nykyiseltä pohjalta, nähtäväksi jää, miten hallitusyhteistyö vielä onnistuu Sdp:n ja keskustan välillä. Sosialidemokraatit ovat erittäin tuohtuneita siitä, että edellinen pääministeri Juha Sipilä on perjantaista lähtien osallistunut operaatioon Rinteen kaatamiseksi.

Toinen keskeinen hahmo operaatiossa on ollut keskustan lappilainen kansanedustaja Markus Lohi.

Sdp:ssä arvioidaan, että keskustan konservatiivien operaatio jättää puolueiden välille syvän haavan. Toistaiseksi sosialidemokraatit pitävät hallitusohjelmaa puolustamisen ja säilyttämisen arvoisena. Tätä näkökohtaa painotti puoluehallituksen kokouksessa Antti Rinne.

Ylimääräisen puoluekokouksen järjestäminen ei vaikuta todennäköiseltä, vaikka jotkut demarit ovat sellaistakin väläyttäneet. Rinteen tukijat asettuvat puolueen sisäisessä pääministerikilpailussa todennäköisesti Marinin taakse.

Heidän pyrkimyksenään on estää Lindtmanin valinta Rinteen seuraajaksi. Myös Lindtmanilla on kannatusta. Hänen taustajoukoissaan on muun muassa puolueen entinen puheenjohtaja Eero Heinäluoma, jonka Rinne syrjäytti EU-komissaarin valinnassa.